Buitelandse toeris geskiet toe hy ryloopArgieffoto (Foto: imgkid.com) Kapt. Sandra Janse van Rensburg, woordvoerder van die polisie, het aan Maroela Media gesê twee buitelanders, onderskeidelik van Zimbabwe en Nigerië, het op die N2 naby Port Elizabeth geryloop toe hulle deur mense in ŉ dubbelkajuitbakkie opgelaai is. “Die mans het vir ŉ geleentheid George toe gevra, maar die bakkie het in Port Elizabeth in die rigting van Colleen Glen gery. Toe die toeriste sien die bakkie ry nie in die rigting van George nie, het hulle gevra om af te klim,” het Janse van Rensburg gesê. Toe die bakkie stilhou, het die mense in die bakkie glo uitgespring, ŉ vuurwapen op die mans gerig en geld geëis. Die twee buitelanders het weggehardloop en twee skote is afgevuur. Een van die buitelanders is in die rug getref. “Hy is in die hospitaal opgeneem. Dit is nie bekend hoe ernstig sy toestand is nie,” het Janse van Rensburg gesê. ŉ Saak van poging tot moord en poging tot roof word ondersoek.